
ΤΕΥΧΟΣ ΔΕΥΤΕΡΟ 


Αρ 


. Φύλλου 1178 


ΑΠΟΦΑΣΕΙΣ 

Αριθμ. ΔΠ0/ΣΥΓΚ/331 96/1628 

Τροποποίηση του Κανονισμού λειτουργίας της 
Μονάδας Διασφάλισης Ποιότητας (ΜΟ.ΔΙ.Π.) του 
Δημοκρίτειου Πανεπιστημίου Θράκης. 

Η ΣΥΓΚΛΗΤΟΣ ΤΟΥ ΔΗΜΟΚΡΙΤΕΙΟΥ 
ΠΑΝΕΠΙΣΤΗΜΙΟΥ ΘΡΑΚΗΣ 
[54η συνεδρίαση 15 Φεβρουάριου 2018 
αρ. απόφασης 62 (θέμα Ε5 - Θεσμικά)] 

Αφού έλαβε υπόψη: 

Ι.Το ΦΕΚ 327/8-2-2017 τ. Β', στο οποίο δημοσιεύθη- 
κε ο ορισμός, η μεταβίβαση αρμοδιοτήτων και η σειρά 
αναπλήρωσης του Πρύτανη από τους Αναπληρωτές 
Πρύτανη του Δ.Π.Θ. 

2. Τις διατάξεις: 

ί. Του άρθρου 14 και Κεφαλαίου I του ν. 4009/2011 
(ΦΕΚ Α' 195/2011) «Δομή, λειτουργία, διασφάλιση της 
ποιότητας των σπουδών και διεθνοποίηση των ανωτά- 
των εκπαιδευτικών ιδρυμάτων». 

Μ. Του άρθρου 38 του ν. 3848/2010 (ΦΕΚ Α' 71/2010) 
«Αναβάθμιση του ρόλου του εκπαιδευτικού - καθιέρωση 
κανόνων αξιολόγησης και αξιοκρατίας στην εκπαίδευση 
και λοιπές διατάξεις». 

Μί. Του ν. 3374/2005 (ΦΕΚ Α' 189/2005) «Διασφάλιση 
της ποιότητας στην ανώτατη εκπαίδευση. Σύστημα με¬ 
ταφοράς και συσσώρευσης πιστωτικών μονάδων - Πα¬ 
ράρτημα Διπλώματος». 

ίν.Των άρθρων 7,8 και 83 παρ.5 του ν. 4485/2017 (ΦΕΚ 
Α' 114/2017) «Οργάνωση και λειτουργία της ανώτατης εκ¬ 
παίδευσης, ρυθμίσεις για την έρευνα και άλλες διατάξεις». 

3. Την ΔΠΘ/ΣΥΓΚ/17939/585/21-12-2016 απόφαση 
της Συγκλήτου με την οποία εγκρίθηκε ο Κανονισμός 
λειτουργίας της Μονάδας Διασφάλισης Ποιότητας (ΜΟ. 
ΔΙ.Π.) του Δημοκρίτειου Πανεπιστημίου Θράκης και η 
οποία δημοσιεύθηκε στο ΦΕΚ 4524/2016 τ. Β'. 

4. Το γεγονός ότι δεν προκαλείται δαπάνη εις βάρος 
του τακτικού προϋπολογισμού του Δ.Π.Θ. από τις διατά¬ 
ξεις της απόφασης αυτής, αποφάσισε ομόφωνα: 

Την αντικατάσταση της αριθμ. ΔΠΘ/ΣΥΓΚ/17939/ 
585/21-12-2016 απόφασης έγκρισης του Κανονισμού 
λειτουργίας της Μονάδας Διασφάλισης Ποιότητας (ΜΟ. 
ΔΙ.Π.) του Δημοκρίτειου Πανεπιστημίου Θράκης (ΦΕΚ Β' 


4524/2016) και την τροποποίηση του Κανονισμού λει¬ 
τουργίας της ΜΟ.ΔΙ.Π., ως εξής: 

ΚΕΦΑΛΑΙΟ Α: 

Εσωτερικό Σύστημα Διασφάλισης Ποιότητας του 

Δημοκρίτειου Πανεπιστημίου Θράκης 

Άρθρο 1 

Σκοπός και πεδίο εφαρμογής του Εσωτερικού 

Συστήματος Διασφάλισης της Ποιότητας (ΕΣΔΠ) 

1. Σκοπός του Εσωτερικού Συστήματος Διασφάλισης 
της Ποιότητας (ΕΣΔΠ) είναι η επίτευξη υψηλής ποιότητας 
στη λειτουργία του Ιδρύματος και η συνεχής βελτίωση 
του εκπαιδευτικού, ερευνητικού και κοινωνικού του έρ¬ 
γου καθώς και η αποτελεσματική λειτουργία και από¬ 
δοση των υπηρεσιών του, σύμφωνα με τις διεθνείς πρα¬ 
κτικές, ιδίως εκείνες του Ευρωπαϊκού Χώρου Ανώτατης 
Εκπαίδευσης, και τις αρχές και κατευθύνσεις της Α.ΔΙ.Π. 

2. Το πεδίο εφαρμογής του ΕΣΔΠ είναι η ακαδημαϊκή 
πιστοποίηση των Προγραμμάτων Σπουδών του Ιδρύ¬ 
ματος, η πιστοποίηση του ΕΣΔΠ καθώς και η εφαρμογή 
της διασφάλισης ποιότητας στις ακαδημαϊκές και διοικη¬ 
τικές μονάδες και το ανθρώπινο δυναμικό. Ειδικότερα, 
τα επίπεδα εφαρμογής των διαδικασιών διασφάλισης 
ποιότητας είναι το διδακτικό, το ερευνητικό, το κοινω¬ 
νικό και το διοικητικό έργο. 

Άρθρο 2 

Δομή του ΕΣΔΠ 

1. Η δομή του ΕΣΔΠ περιλαμβάνει διεργασίες, διαδι¬ 
κασίες και οδηγίες οι οποίες συνδέονται και αλληλοεπι- 
δρούν μεταξύ τους ώστε να παράγονται τα επιμέρους 
και τα συνολικά αποτελέσματα της λειτουργίας του Συ¬ 
στήματος. 

1. Οι διεργασίες είναι οι οργανικές ενότητες του Συ¬ 
στήματος οι οποίες αντιστοιχούν στις απαιτήσεις του 
προτύπου. Οι διεργασίες προσλαμβάνουν τα οικεία 
εισερχόμενα δεδομένα του Ιδρύματος και αποδίδουν 
αντίστοιχα ή σχετικά με τη διεργασία αποτελέσματα. 

2. Η διαδικασία είναι ο τρόπος με τον οποίο υλοποιείται 
η διεργασία. Η διαδικασία έχει έναρξη, τέλος και στάδια. 

3. Η οδηγία εργασίας είναι η περιγραφή κάποιου/ων 
σταδίου/ων της διαδικασίας με τη μορφή αναλυτικών 
βημάτων και έχει ως σκοπό την υλοποίησή της. 

4. Η τεκμηρίωση κάθε διεργασίας υλοποιείται από 
τα αναγκαία έγγραφα και αρχεία σε ηλεκτρονική ή/και 
έντυπη μορφή. 

5. Μέσα αξιολόγησης της διεργασίας. Τα αποτελέ¬ 
σματα της διεργασίας μπορούν να αξιολογούνται με τη 
χρήση δεικτών επιδόσεων (Κθγ ρθίΤοπτίΒηεθ Ιηόίς3ΐθΓ5- 
ΚΡΙ'5) οι οποίοι θα προσδιοριστούν στο πλαίσιο του εγ¬ 
χειριδίου ποιότητας του ΕΣΔΠ του Ιδρύματος. 

2. Ενδεικτικά, ως διεργασίες ή και διαδικασίες του 
ΕΣΔΠ του Ιδρύματος, αναφέρονται οι ακόλουθες: 

1. Εφαρμογή πολιτικής για τη διασφάλιση της ποιότη¬ 
τας στο πλαίσιο στρατηγικού σχεδιασμού του Ιδρύματος. 

2. Θέσπιση στόχων για τη διασφάλιση της ποιότητας 
στο Ίδρυμα. 

3. Διάθεση και διαχείριση αναγκαίων πόρων. 

4. Εσωτερική αξιολόγηση των Προγραμμάτων Σπου¬ 
δών και του ΕΣΔΠ του Ιδρύματος. 

5. Σχεδιασμός, έγκριση και αναθεώρηση Προγραμμά¬ 
των Σπουδών στο Ίδρυμα. 

6. Παρακολούθηση του διδακτικού, ερευνητικού και 
διοικητικού έργου του Ιδρύματος. 

7. Συλλογή και ανάλυση δεδομένων ποιότητας στο 
Ίδρυμα. 

8. Δημοσιοποίηση πληροφοριών σχετικών με τις δρα¬ 
στηριότητες του Ιδρύματος. 

9. Εξωτερική αξιολόγηση: πιστοποίηση/επαναπιστο- 
ποίηση των Προγραμμάτων Σπουδών και του ΕΣΔΠ. 

10. Συμμετοχή του Ιδρύματος σε διεθνείς λίστες κα¬ 
τάταξης (ΡώηΙάηο). 

Άρθρο 3 

Πολιτική Διασφάλισης της Ποιότητας 
του Δημοκριτείου Πανεπιστημίου Θράκης 

1. Το Δημοκρίτειο Πανεπιστήμιο Θράκης (Δ.Π.Θ.) 
αναπτύσσει Πολιτική Διασφάλισης της Ποιότητας, η 
οποία αποτελεί μέρος της στρατηγικής του. Η πολιτική 
του Ιδρύματος για την Διασφάλιση της Ποιότητας και 
η στρατηγική εφαρμογής της υλοποιούνται μέσω της 
Μονάδας Διασφάλισης Ποιότητας (ΜΟ.ΔΙ.Π) του Δ.Π.Θ. 
Στην ανάπτυξη και εφαρμογή της πολιτικής αυτής συμ¬ 
μετέχουν όλα τα μέλη του Ιδρύματος, μέσα από κατάλ¬ 
ληλες διαδικασίες. 

2. Οι βασικοί άξονες πάνω στους οποίους δομείται η Πο¬ 
λιτική Διασφάλισης της Ποιότητας του Δ.Π.Θ. είναι οι εξής: 

1. Η διαρκής αναβάθμιση της ποιότητας των Προγραμ¬ 
μάτων Σπουδών του Ιδρύματος. 

2. Η προαγωγή της φοιτητοκεντρικής μάθησης και η 
βελτίωση της ακαδημαϊκής επίδοσης των φοιτητών του 
Ιδρύματος. 

3. Η ενίσχυση της διεπιστημονικότητας και διαθεματι- 
κότητας των Προγραμμάτων Μεταπτυχιακών Σπουδών. 

4. Η βελτίωση της ποιότητας των υπηρεσιών φοιτη¬ 
τικής μέριμνας. 

5. Η αύξηση της ποσότητας και της ποιότητας του 
ερευνητικού έργου. 

6. Η αύξηση της διεθνούς αναγνωρισιμότηταςτου ακα¬ 
δημαϊκού έργου των μελών του Ιδρύματος. 

7. Η διαρκής αναβάθμιση του εργασιακού περιβάλλο¬ 
ντος για όλα τα μέλη του προσωπικού του Ιδρύματος. 


8. Η ενίσχυση της ποιότητας των υποδομών και του 
εξοπλισμού του Ιδρύματος. 

9. Η βελτίωση της εξωστρέφειας των Σχολών και των 
Τμημάτων του Ιδρύματος. 

10. Η προσέλκυση επιστημόνων υψηλού επιπέδου από 
την Ελλάδα και το εξωτερικό. 

11. Η ενίσχυση των δράσεων ευρωπαϊκής και διεθνούς 
κινητικότητας των φοιτητών και του προσωπικού του 
Ιδρύματος. 

12. Η διαρκής βελτίωση της θέσης του Ιδρύματος 
στους πίνακες διεθνούς κατάταξης των Ιδρυμάτων ανώ¬ 
τατης εκπαίδευσης. 

13. Η μέγιστη αξιοποίηση όλων των εναλλακτικών πηγών 
χρηματοδότησης επιπλέον της δημόσιας επιχορήγησης. 

14. Η ενίσχυση της ποιότητας των προγραμμάτων επι¬ 
μόρφωσης και διά βίου μάθησης. 

Ί 5. Η βελτίωση της διασύνδεσης με τους αποφοίτους 
του Ιδρύματος προς όφελος των ακαδημαϊκών και κοι¬ 
νωνικών στόχων του. 

Άρθρο 4 

Εγχειρίδιο Ποιότητας του ΕΣΔΠ 

1. Στο Εγχειρίδιο Ποιότητας του ΕΣΔΠ αποτυπώνε- 
ται αναλυτικά η δομή και η οργάνωση του ΕΣΔΠ του 
Ιδρύματος και περιγράφεται η πολιτική ποιότητας του 
Ιδρύματος καθώς και οι επί μέρους πολιτικές για κάθε 
δραστηριότητα του ΕΣΔΠ. 

2. Στο Εγχειρίδιο Ποιότητας περιγράφονται αναλυτικά 
οι διεργασίες και οι διαδικασίες του ΕΣΔΠ καθώς και ο 
τρόπος εκτέλεσης των εργασιών που υλοποιούν τις αντί¬ 
στοιχες πολιτικές του Συστήματος. Στο Εγχειρίδιο Ποιό¬ 
τητας περιλαμβάνονται, επίσης, τα απαραίτητα έντυπα 
τεκμηρίωσης και ροής πληροφοριών. 

ΚΕΦΑΆΑΙΟ Β: 

Οργάνωση και λειτουργία της ΜΟ.ΔΙ.Π. του Δ.Π.Θ. 

Άρθρο 5 

Σκοπός και αρμοδιότητες της ΜΟ.ΔΙ.Π. του Δ.Π.Θ. 

1. Η ΜΟ.ΔΙ.Π. του Δ.Π.Θ. αποτελεί δομή του Ιδρύματος 
με σκοπό όπως περιγράφεται συνοπτικά στη νομοθεσία 
(άρθρο 14 του ν. 4009/201Ί): 

Ί.Την ανάπτυξη συγκεκριμένης πολιτικής, στρατη¬ 
γικής και των απαραίτητων διαδικασιών για τη συνεχή 
βελτίωση της ποιότητας του έργου και των υπηρεσιών 
του Ιδρύματος, στο πλαίσιο του Εσωτερικού Συστήματος 
Διασφάλισης της Ποιότητας του Ιδρύματος, 

2. την οργάνωση, λειτουργία και συνεχή βελτίωση του 
Εσωτερικού Συστήματος Διασφάλισης της Ποιότητας 
του Ιδρύματος, 

3. τον συντονισμό και την υποστήριξη των διαδικα¬ 
σιών αξιολόγησης των ακαδημαϊκών μονάδων και των 
λοιπών υπηρεσιών του Ιδρύματος και 

4. την υποστήριξη των διαδικασιών εξωτερικής αξιο¬ 
λόγησης και πιστοποίησης των προγραμμάτων σπουδών 
και του εσωτερικού συστήματος διασφάλισης της ποιό¬ 
τητας του Ιδρύματος, στο πλαίσιο των αρχών, κατευθύν¬ 
σεων και οδηγιών της Α.ΔΙ.Π. 

2. Προκειμένου η ΜΟ.ΔΙ.Π. του Δ.Π.Θ. να αντεπεξέλ- 
θει στο ρόλο της και να συμβάλει στη διασφάλιση της 

ποιότητας του Ιδρύματος, έχει αναλάβει τις παρακάτω 
ειδικότερες αρμοδιότητες: 

1. Διαμόρφωση, ανάπτυξη και διαρκής αναθεώρηση 
των μέσων και των οδηγιών διασφάλισης ποιότητας στο 
πλαίσιο των αναθεωρημένων αποφάσεων και οδηγιών 
της Α.ΔΙ.Π., αλλά και σε αντιστοιχία με διεθνείς πρακτικές, 

2. συντονισμό, προγραμματισμό και υποστήριξη όλων 
των απαιτούμενων διαδικασιών κατά την πιστοποίηση 
των Προγραμμάτων Σπουδών και την εξωτερική αξιο¬ 
λόγηση των Τμημάτων ή/και του Ιδρύματος, 

3. προώθηση συνεργασιών με άλλα εκπαιδευτικά ή/ 
και Ερευνητικά Ιδρύματα ή φορείς της σε εθνικό και δι¬ 
εθνές επίπεδο, με σκοπό τη βελτίωση της ποιότητας του 
Εκπαιδευτικού και Ερευνητικού έργου, ενισχύονταςτην 
εξωστρέφεια του Ιδρύματος, 

4. υποστήριξη του στρατηγικού σχεδιασμού του Ιδρύ¬ 
ματος και αποτελεσματικότερη υλοποίηση των ενεργει¬ 
ών και δράσεων που απορρέουν από αυτόν, 

5. υλοποίηση ενεργειών προώθησης, προβολής και 
διαφήμισης του Ιδρύματος και του έργου του σε εθνικό 
και διεθνές επίπεδο, 

6. διαμόρφωση πλαισίου ακαδημαϊκής και ερευνη¬ 
τικής αριστείας και δημιουργία κλίματος παρακίνησης 
και αριστείας, μέσω επιβράβευσης ατόμων, ομάδων, 
ακαδημαϊκών μονάδων και διοικητικών υπηρεσιών για 
εξαιρετικές επιδόσεις τους, 

7. ανάπτυξη ψηφιακών εργαλείων και πληροφοριακού 
συστήματος με αυξημένη διασύνδεση με τα υπόλοιπα 
πληροφοριακά συστήματα του Ιδρύματος, με στόχο 
την αναβάθμιση της συγκέντρωσης, επεξεργασίας και 
παρουσίασης των πληροφοριών που αφορούν δείκτες 
απόδοσης και αποτελεσματικότητας σπουδών και πα¬ 
ρεχόμενων υπηρεσιών, 

8. προσαρμογή των προτύπων εντύπων της Α.ΔΙ.Π. 
που αφορούν στην εσωτερική αξιολόγηση των Τμημά¬ 
των, ώστε να είναι σε αρμονία με τις ιδιαιτερότητες και 
ανάγκες του κάθε Τμήματος, 

9. δημιουργία προτύπων ερωτηματολογίων για την 
αξιολόγηση της ποιότητας του διδακτικού έργου και των 
παρεχόμενων υπηρεσιών από τους φοιτητές, καθώς και 
για τη γενικότερη αξιολόγηση όλων των συνιστωσών 
του έργου του Ιδρύματος από όλα τα μέλη της πανεπι¬ 
στημιακής κοινότητας, 

10. συνεργασία με τις Ομάδες Εσωτερικής Αξιολόγη¬ 
σης (ΟΜ.Ε.Α.) των Τμημάτων για την έγκαιρη σύνταξη και 
υποβολή των ετήσιων εσωτερικών εκθέσεων, 

11. συγκέντρωση και τήρηση αρχείου των ετήσιων 
εσωτερικών εκθέσεων ή/και των εξωτερικών αξιολογή¬ 
σεων τωνΤμημάτων (σε ηλεκτρονική και έντυπη μορφή), 
διαβίβασή τους στην Α.ΔΙ.Π. και δημοσιοποίησή τους 
στην ιστοσελίδα της ΜΟ.ΔΙ.Π., 

12. συστηματική καταγραφή, αποτύπωση και αποτί¬ 
μηση των παροχών και της αποτελεσματικότητας των 
υπηρεσιών του Πανεπιστημίου και ενημέρωση της κε¬ 
ντρικής διοίκησης για τις αδυναμίεςτων υπηρεσιών που 
χρήζουν βελτίωσης ή αναβάθμισης, 

13. συλλογή όλων των δεδομένων (ΐ"3νν ά3ΐ3) που πε¬ 
ριλαμβάνονται στις Εσωτερικές Εκθέσεις των ακαδημα¬ 
ϊκών και διοικητικών μονάδων του Ιδρύματος, 


14. στατιστική επεξεργασία όλων των διαθέσιμων 
στοιχείων σε ετήσια βάση και εξαγωγή προσδιορισμέ¬ 
νων γενικών και ειδικών δεικτών ποιότητας για όλες τις 
συνιστώσες της λειτουργίας τωνΤμημάτων και του Ιδρύ¬ 
ματος (δομές, ανθρώπινο δυναμικό, έργο και υπηρεσίες), 

15. ανάλυση των αποτελεσμάτων της αξιολόγησης των 
ακαδημαϊκών και διοικητικών μονάδων του Ιδρύματος 
και υποβολή προτάσεων στα συλλογικά όργανα και την 
κεντρική διοίκηση με στόχο τη βελτίωση της ποιότητας 
του έργου σε όλους τους τομείς, 

16. σύνταξη εσωτερικών απογραφικών εκθέσεων του 
Ιδρύματος, με βάση τα στοιχεία που περιλαμβάνονται 
στις υποβληθείσες εσωτερικές εκθέσεις των ακαδημα¬ 
ϊκών και διοικητικών μονάδων, και υποβολή τους στη 
Διοίκηση του Ιδρύματος, 

17. μελέτη των απογραφικών δεικτών του εκπαιδευτι¬ 
κού, ερευνητικού και κοινωνικού έργου τωνΤμημάτων 
και του έργου των κεντρικών υπηρεσιών του Ιδρύματος 
με στόχο την αξιολόγηση του βαθμού επίτευξης των στό¬ 
χων του Δ.Π.Θ., 

18. σύνταξη ανά τετραετία της Έκθεσης Αυτοαξιολό- 
γησηςτου Ιδρύματος, την οποία διαβιβάζει στην Α.ΔΙ.Π., 
προκειμένου να προβεί στις απαραίτητες ενέργειες για 
τη διαδικασία της Εξωτερικής Αξιολόγησηςτου Ιδρύμα¬ 
τος από Επιτροπή Εξωτερικών Εμπειρογνωμόνων, 

19. αναζήτηση/μελέτη καλών πρακτικών από διεθνώς 
καταξιωμένα Ιδρύματα για τη βελτίωση των εκπαιδευτι¬ 
κών δομών και της υποστήριξης των φοιτητών, 

20. διεξαγωγή συγκριτικών μελετών του παραγόμε- 
νου έργου σε Τμήματα του Ιδρύματος και σε ομοειδή 
Τμήματα άλλων ΑΕΙ, με στόχο την κατάδειξη των ισχυ¬ 
ρών σημείων αλλά και των αδυναμιών - τουλάχιστον σε 
εθνικό επίπεδο - ως βάση για τη λήψη αποφάσεων για 
περαιτέρω βελτίωση, 

21. οργάνωση ημερίδων, σεμιναρίων και συναντήσεων 
των εμπλεκομένων στη διαδικασία της διασφάλισης ποι¬ 
ότητας, με στόχο τον έλεγχο της αποτελεσματικότητας 
της μέσω της ανατροφοδότησης από όλους τους συμ- 
μετέχοντες (μέλη ΟΜ.Ε.Α., εκπαιδευτικό και διοικητικό 
προσωπικό, φοιτητές), 

22. πραγματοποίηση συναντήσεων/συνεδριάσεων 
σε τακτά χρονικά διαστήματα μεταξύ των μελών της 
ΜΟ.ΔΙ.Π. και των εξωτερικών συνεργατών της με στόχο 
τον διαρκή έλεγχο, προγραμματισμό και συντονισμό των 
δραστηριοτήτων και ενεργειών της για θέματα διασφά¬ 
λισης και βελτίωσης ποιότητας, 

23. τήρηση αρχείου με τα πρακτικά των συνεδριάσεων 
της ΜΟ.ΔΙ.Π. (σε ηλεκτρονική και έντυπη μορφή), 

24. παροχή κατευθύνσεων και οδηγιών για τον εμπλου¬ 
τισμό των Οδηγών Σπουδών των Τμημάτων και του Ιδρύ¬ 
ματος με στοιχεία της αξιολόγησής τους, 

25. υποστήριξη του Πρύτανη στην κατάρτιση των συμ¬ 
φωνιών προγραμματικού σχεδιασμού με την πολιτεία, 

26. εισηγήσεις προς τη Σύγκλητο του Ιδρύματος που 
αφορούν συγχωνεύσεις, κατατμήσεις, μετονομασίες και 
καταργήσεις ακαδημαϊκών Τ μημάτων του Δ.Π.0., 

27. μελέτη και παρουσίαση του επιπέδου των υπη¬ 
ρεσιών που προσφέρονται στους φοιτητές σε επίπεδο 




13080 


ΕΦΗΜΕΡΙΔΑ ΤΗΣ ΚΥΒΕΡΝΗΣΕΩΣ 


Τεύχος ΒΊ 178/02.04.2018 


Ιδρύματος (βιβλιοθήκες, διαδικτυακές υπηρεσίες, δια¬ 
σύνδεση σπουδών και σταδιοδρομίας, αθλητικές δρα¬ 
στηριότητες, φοιτητική μέριμνα, συμβουλευτική και 
ψυχοκοινωνική υποστήριξη κ.α.), 

28. διεξαγωγή ερευνών σχετικά με την ποιότητα σπου¬ 
δών και υπηρεσιών του Ιδρύματος, μεταξύ των αποφοί¬ 
των, εργοδοτών, οργανισμών κ.α., 

29. οργάνωση και υλοποίηση ενεργειών για τη συμ¬ 
μετοχή και εκπροσώπηση του Ιδρύματος σε εθνικές και 
διεθνείς ενώσεις πανεπιστημίων και οργανισμούς δια¬ 
σφάλισης ποιότητας, 

30. οργάνωση, συντονισμός και υλοποίηση ενεργειών 
για τη συμμετοχή του Ιδρύματος σε διεθνείς λίστες κα¬ 
τάταξης Ιδρυμάτων ανώτατης εκπαίδευσης. 

Άρθρο 6 

Συγκρότηση της ΜΟ.ΔΙ.Π. του Δ.Π.Θ. 

1. Σύμφωνα με το άρθρο 14 του ν. 4009/2011, η 
ΜΟ.ΔΙ.Π., όπωςτροποποιήθηκε και ισχύει, συγκροτείται 
με απόφαση της Συγκλήτου του Ιδρύματος και αποτε- 
λείται από: 

1. την/τον Πρύτανη ή μια/έναν από τις/τους αναπλη- 
ρώτριες/ωτέςτης/του, ως Πρόεδρο 

2. πέντε καθηγήτριες/ητές του Α.Ε.Ι., 

3. μια/έναν εκπρόσωπο κάθε κατηγορίας προσωπικού 
που προβλέπεται στα άρθρα 28 και 29 του ν. 4009/2011 
(διοικητικού προσωπικού, Ειδικού Εκπαιδευτικού Προ¬ 
σωπικού - Ε.Ε.Π., Εργαστηριακού Διδακτικού Προσωπι¬ 
κού - Ε.ΔΙ.Π. και Ειδικού Τεχνικού Εργαστηριακού Προ¬ 
σωπικού - Ε.Τ.Ε.Π.), με δικαίωμα ψήφου όταν συζητούνται 
θέματα της αντίστοιχης κατηγορίας προσωπικού, 

4. μια/έναν εκπρόσωπο των προπτυχιακών φοιτητών 
και μια/έναν εκπρόσωπο των μεταπτυχιακών φοιτητών 
και υποψήφιων διδακτόρων, εφόσον υπάρχουν, ως μέλη, 
όπως ειδικότερα καθορίζεται στον Οργανισμό ή/και τον 
Κανονισμό του Ιδρύματος. 

2. Η διαδικασία ορισμού των εκπροσώπων των προ¬ 
πτυχιακών και των μεταπτυχιακών φοιτητών, των υπο¬ 
ψηφίων διδακτόρων και των λοιπών κατηγοριών προ¬ 
σωπικού, πραγματοποιείται με αποκλειστική ευθύνη των 
αντίστοιχων συλλόγων των ανωτέρω κατηγοριών και σε 
κάθε περίπτωση σύμφωνα με τα προβλεπόμενα στην 
ισχύουσα νομοθεσία. 

3. Η θητεία των μελών της ΜΟ.ΔΙ.Π. είναι τετραετής. Ο 
εκπρόσωπος των προπτυχιακών φοιτητών και ο εκπρό¬ 
σωπος των μεταπτυχιακών φοιτητών και των υποψηφί¬ 
ων διδακτόρων ορίζονται με ετήσια θητεία. Η σύνθεση 
της ΜΟ.ΔΙ.Π. δε μεταβάλλεται λόγω νόμιμων αδειών των 
μελών της, εάν αυτές δεν ξεπερνούν το ένα (1) έτος. 

4. Η αντικατάσταση μέλους της ΜΟ.ΔΙ.Π. πριν από τη 
λήξη της θητείας του είναι δυνατή σε περίπτωση σοβα¬ 
ρού κωλύματος, το οποίο θα πρέπει να τεκμηριώνεται. 

5. Η ΜΟ.ΔΙ.Π. μπορεί να λειτουργήσει, όχι όμως πέρα 
από ένα τρίμηνο, εάν κάποια από τα μέλη εκλείψουν 
ή αποχωρήσουν για οποιονδήποτε λόγο ή απωλέσουν 
την ιδιότητα βάσει της οποίας ορίστηκαν, εφόσον κατά 
τις συνεδριάσεις της τα λοιπά μέλη επαρκούν ώστε να 
υπάρχει απαρτία. 


Άρθρο 7 

Καθήκοντα και υποχρεώσεις του Προέδρου 
και των μελών της ΜΟ.ΔΙ.Π. του Δ.Π.Θ. 

1. Η/Ο Πρόεδρος της ΜΟ.ΔΙ.Π. έχει τα ακόλουθα κα¬ 
θήκοντα και υποχρεώσεις: 

1. συγκαλεί σε συνεδρίαση τη ΜΟ.ΔΙ.Π., 

2. καταρτίζει την ημερήσια διάταξη, 

3. ορίζει ως εισηγήτρια/ητή των θεμάτων μέλος της 
ΜΟ.ΔΙ.Π. και εισηγείται τα θέματα για τα οποία δεν έχει 
ορίσει εισηγήτρια/ητή, 

4. προεδρεύει των εργασιών της, 

5. υπογράφει τις αποφάσεις που εκδίδονται και όλη την 
αλληλογραφία που διακινείται ανάμεσα στη ΜΟ.ΔΙ.Π. και 
άλλες υπηρεσίες εντός ή εκτός του Ιδρύματος, 

6. προΐσταται και συντονίζει το έργο του διοικητικού 
και επιστημονικού προσωπικού της ΜΟ.ΔΙ.Π. του Δ.Π.Θ. 

2. Τα τακτικά μέλη της ΜΟ.ΔΙ.Π. έχουν τα ακόλουθα 
καθήκοντα και υποχρεώσεις: 

1. παρίστανται στις συνεδριάσεις της ΜΟ.ΔΙ.Π., 

2. εισηγούνται επί θεμάτων της συνεδρίασης που τους 
ανατίθενται από την/τον Πρόεδρο της ΜΟ.ΔΙ.Π., 

3. συνεργάζονται με το διοικητικό και επιστημονικό 
προσωπικό της ΜΟ.ΔΙ.Π. επί συγκεκριμένων θεμάτων 
που τους ανατίθενται από την/τον Πρόεδρο της ΜΟ.ΔΙ.Π., 

3. Η/Ο εκπρόσωπος του Διοικητικού Προσωπικού 
συμμετέχει στις συνεδριάσεις της ΜΟ.ΔΙ.Π. με δικαίωμα 
ψήφου όταν συζητούνται θέματα της κατηγορίας Διοι¬ 
κητικού Προσωπικού και παρέχει επικουρική βοήθεια ως 
προς τη συλλογή των αποτελεσμάτων αξιολόγησης και 
μέτρων βελτίωσης του διοικητικού έργου του Ιδρύματος. 

4. Η/Ο εκπρόσωπος της κατηγορίας Ειδικού Εκπαιδευ¬ 
τικού Προσωπικού (Ε.Ε.Π.) συμμετέχει στις συνεδριάσεις 
της ΜΟ.ΔΙ.Π. με δικαίωμα ψήφου όταν συζητούνται θέ¬ 
ματα της κατηγορίας Ειδικού Εκπαιδευτικού Προσωπι¬ 
κού και παρέχει επικουρική βοήθεια ως προς τη συλλογή 
των αποτελεσμάτων αξιολόγησης και μέτρων βελτίωσης 
του εκπαιδευτικού έργου του Ιδρύματος. 

5. Η/Ο εκπρόσωποςτης κατηγορίας Ειδικού Εργαστη¬ 
ριακού Διδακτικού Προσωπικού (Ε.ΔΙ.Π.) συμμετέχει στις 
συνεδριάσεις της ΜΟ.ΔΙ.Π. με δικαίωμα ψήφου όταν 
συζητούνται θέματα της κατηγορίας Ειδικού Εργαστη¬ 
ριακού Διδακτικού Προσωπικού και παρέχει επικουρι¬ 
κή βοήθεια ως προς τη συλλογή των αποτελεσμάτων 
αξιολόγησης και μέτρων βελτίωσης του εκπαιδευτικού 
έργου του Ιδρύματος. 

6. Η/Ο εκπρόσωποςτης κατηγορίας Ειδικού Τεχνικού 
Εργαστηριακού Προσωπικού (Ε.Τ.Ε.Π.) συμμετέχει στις 
συνεδριάσεις της ΜΟ.ΔΙ.Π. με δικαίωμα ψήφου όταν 
συζητούνται θέματα της κατηγορίας Ειδικού Τεχνικού 
Εργαστηριακού Προσωπικού και παρέχει επικουρική βο¬ 
ή θεία ως προς τη συλλογή των αποτελεσμάτων αξιολό¬ 
γησης και μέτρων βελτίωσης του εκπαιδευτικού έργου 
του Ιδρύματος. 

Άρθρο 8 

Διοικητική και επιστημονική υποστήριξη 
της ΜΟ.ΔΙ.Π. του Δ.Π.Θ. 

1. Η ΜΟ.ΔΙ.Π. αποτελεί οργανική υπηρεσιακή μονά¬ 
δα του Ιδρύματος επιπέδου Τμήματος και εποπτεύεται 

απευθείας από τον Αντιπρύτανη αρμόδιο για θέματα 
διασφάλισης ποιότητας. 

2. Για την επιστημονική, διοικητική και γραμματειακή 
υποστήριξη του έργου της ΜΟ.ΔΙ.Π. του Ιδρύματος μπο¬ 
ρούν να τοποθετούνται με Πράξη του Πρύτανη διοικη¬ 
τικοί υπάλληλοι του Ιδρύματος ή να προσλαμβάνονται 
εξωτερικοί συνεργάτες, των οποίων οι αρμοδιότητες 
είναι οι εξής: 

1. Η γραμματειακή υποστήριξη της ΜΟ.ΔΙ.Π.του Ιδρύ¬ 
ματος και η διεκπεραίωση κάθε άλλου θέματος που αφο¬ 
ρά τη λειτουργία της, 

2. η τακτική επικοινωνία και συνεργασία με τις Ομάδες 
Εσωτερικής Αξιολόγησης (ΟΜ.Ε.Α.) των ακαδημαϊκών 
μονάδων, 

3. η συλλογή των ετήσιων Εσωτερικών Εκθέσεων των 
ακαδημαϊκών μονάδων του Ιδρύματος, 

4. η σύνταξη των Εσωτερικών Εκθέσεων του Ιδρύμα¬ 
τος και η υποβολή τους στο αρμόδιο συλλογικό όργανο 
του Ιδρύματος και στην Α.ΔΙ.Π., 

5. η καταχώρηση πληροφοριών και η παραγωγή ανα¬ 
φορών μέσω την Πληροφοριακών Συστημάτων της 
ΜΟ.ΔΙ.Π καιτηςΑ,ΔΙ.Π., 

6. η παραλαβή και διαβίβαση στην Α.ΔΙ.Π. των ανά 
τετραετία Εκθέσεων Εσωτερικής Αξιολόγησης του Ιδρύ¬ 
ματος, προκειμένου να ενεργοποιηθεί η διαδικασία Εξω¬ 
τερικής Αξιολόγησής του, 

7. η μέριμνα για την παραλαβή των αρχικών Εκθέσε¬ 
ων Εξωτερικής Αξιολόγησης του Ιδρύματος, τον έλεγχο 
τους από τη ΜΟ.ΔΙ.Π. και την υποβολή παρατηρήσεων 
στην Α.ΔΙ.Π., 

8. η μέριμνα για την παραλαβή, διάδοση και προβο¬ 
λή των τελικών Εκθέσεων Εξωτερικής Αξιολόγησης του 
Ιδρύματος, 

9. η υλοποίηση των δράσεων που απαιτούνται για την 
πιστοποίηση των προγραμμάτων σπουδών σε επίπεδο 
Τμημάτων και Σχολών, 

10. η υλοποίηση των δράσεων που απαιτούνται για την 
πιστοποίηση του εσωτερικού συστήματος διασφάλισης 
της ποιότητας του Ιδρύματος, 

ΙΙ.ο έλεγχος των εσωτερικών αξιολογήσεων των ακα¬ 
δημαϊκών μονάδων, ο εντοπισμός τυχόν ελλείψεων και 
η μέριμνα για την αποκατάστασή τους, 

12. η μελέτη των εξωτερικών αξιολογήσεων των ακα¬ 
δημαϊκών μονάδων και η σύνταξη προτάσεων προς τα 
αρμόδια όργανα του Ιδρύματος, διαμέσου της ΜΟ.ΔΙ.Π., 
σχετικά με δράσεις βελτίωσης της ποιότητας, 

13. η διατήρηση έντυπου και ψηφιακού αρχείου με 
στοιχεία των ετήσιων Εσωτερικών Εκθέσεων και με στοι¬ 
χεία αξιολόγησης των επιμέρους ακαδημαϊκών μονάδων 
και των υπηρεσιών του Ιδρύματος, 

14. η παραμετροποίηση, εγκατάσταση, περιοδική επι- 
καιροποίηση, χρήση και μέριμνα για την καλή λειτουργία 
του πληροφοριακού συστήματος διασφάλισης ποιότη¬ 
τας του Ιδρύματος, 

15. η έκδοση συγκεντρωτικών στατιστικών σε επίπεδο 
ακαδημαϊκής μονάδας και Ιδρύματος, 


16. η μέριμνα για την προβολή και διάχυση των δρά¬ 
σεων και αποτελεσμάτων της ΜΟ.ΔΙ.Π. του Ιδρύματος 
με ενέργειες δημοσιότητας και άλλα πρόσφορα μέσα, 

17. η ενημέρωση και εκπαίδευση των μελών των 
ΟΜ.Ε.Α. και των ακαδημαϊκών μονάδων, καθώς και του 
λοιπού προσωπικού του Ιδρύματος, σχετικά με διαδι¬ 
κασίες αξιολόγησης, πιστοποίησης και διασφάλισης 
ποιότητας, 

18. η παρακολούθηση και η διενέργεια ελέγχων για 
την καλή εφαρμογή του Συστήματος Διασφάλισης Ποι¬ 
ότητας του Ιδρύματος, 

19. η εισήγηση για την ίδρυση νέων ακαδημαϊκών μο¬ 
νάδων, ο έλεγχος και η εισήγηση για την έγκριση των 
κανονισμών λειτουργίας τους, 

20. η μελέτη εκπαιδευτικών συστημάτων τριτοβάθμιας 
εκπαίδευσης άλλων κρατών, η εξαγωγή πορισμάτων και 
η υποβολή σχετικών προτάσεων, 

21. ο εντοπισμός και η προβολή άριστων πρακτικών 
σε όλες τις λειτουργίες του Ιδρύματος, 

22. η οργάνωση και υλοποίηση ενεργειών για τη συμ¬ 
μετοχή και εκπροσώπηση του Ιδρύματος σε εθνικές και 
διεθνείς ενώσεις πανεπιστημίων και οργανισμούς δια¬ 
σφάλισης ποιότητας, 

23. η οργάνωση, ο συντονισμός και η υλοποίηση ενερ¬ 
γειών για τη συμμετοχή του Ιδρύματος σε διεθνείς λίστες 
κατάταξης ιδρυμάτων ανώτατης εκπαίδευσης, 

24. η ανάλυση «δυνατών σημείων», «αδυναμιών», «ευ¬ 
καιριών» και «στόχων» με σκοπό την υποστήριξη της 
διαδικασίας λήψης αποφάσεων στο πλαίσιο του προ¬ 
γραμματισμού και της στρατηγικής του Ιδρύματος. 

3. Ως Προϊσταμένη/νοςτης Γραμματείας της Μονάδας 
Διασφάλισης Ποιότητας, ορίζεται μόνιμη/ος υπάλληλος 
κατηγορίας ΠΕ (όλων των κλάδων) ή υπάλληλος με σχέ¬ 
ση εργασίας Ιδιωτικού Δικαίου Αορίστου Χρόνου κατη¬ 
γορίας ΠΕ (όλων των κλάδων). 

Άρθρο 9 

Συνεδριάσεις της ΜΟ.ΔΙ.Π. του Δ.Π.Θ. 

1. Η ΜΟ.ΔΙ.Π. συνεδριάζει ύστερα από πρόσκληση που 
απευθύνει στα μέλη της η/ο Πρόεδρός της. 

2. Η/Ο Πρόεδρος καθορίζει την ημέρα, την ώρα και 
τον τόπο διεξαγωγής των συνεδριάσεων και καλεί τα 
μέλη να συμμετέχουν. Συντάσσει την ημερήσια διάταξη 
λαμβάνοντας υπόψη και απόψεις που τυχόν διατυπώνο¬ 
νται από τα μέλη. 

3. Η σύγκληση της ΜΟ.ΔΙ.Π. είναι επίσης υποχρεωτι¬ 
κή εάν το ένα τρίτο (1 /3) τουλάχιστον του συνόλου των 
μελών της το έχει ζητήσει εγγράφως, προσδιορίζοντας 
και τα προς συζήτηση θέματα. 

4. Η πρόσκληση με τα θέματα της ημερήσιας διάτα¬ 
ξης γνωστοποιείται στα μέλη της ΜΟ.ΔΙ.Π. τουλάχιστον 
σαράντα οκτώ (48) ώρες πριν από τη συνεδρίαση. Σε 
περίπτωση κατεπείγοντος, μπορεί αυτή η προθεσμία να 
συντμηθεί, αλλά τότε αναφέρονται στην πρόσκληση οι 
λόγοι που κατέστησαν τη σύντμηση αναγκαία. 

5. Αντικείμενο της συνεδρίασης είναι μόνο τα θέμα¬ 
τα που περιλαμβάνονται στην ημερήσια διάταξη. Κατ' 
εξαίρεση, μπορούν να συζητηθούν και θέματα που δεν 
περιλαμβάνονται στην ημερήσια διάταξη, εάν συμφω¬ 
νούν όλα τα παρόντα μέλη. 

6. Η ΜΟ.ΔΙ.Π. συνεδριάζει νομίμως όταν στη σύνθεσή 
της μετέχουν περισσότερα από τα μισό τακτικά μέλη. Η 
απαρτία πρέπει να υπάρχει σε όλη τη διάρκεια της συ¬ 
νεδρίασης. Αν κατά την πρώτη συνεδρίαση διαπιστωθεί 
έλλειψη απαρτίας, το όργανο καλείται εκ νέου σε συνε¬ 
δρίαση, η οποία πραγματοποιείται το νωρίτερο σε είκοσι 
τέσσερις (24) ώρες, στον ίδιο τόπο, με την ίδια ημερήσια 
διάταξη, με όσα μέλη είναι παρόντα και πάντως περισ¬ 
σότερα από τρία (3). 

7. Οι αποφάσεις λαμβάνονται με την απόλυτη πλει- 
οψηφία των παρόντων μελών, στην περίπτωση δε της 
ισοψηφίας υπερισχύει η ψήφος της/του Προέδρου. 

8. Στις συνεδριάσεις μετέχει χωρίς δικαίωμα ψήφου 
η/ο Γραμματέας της ΜΟ.ΔΙ.Π., που τηρεί τα πρακτικά υπό 
την εποπτεία της/του Προέδρου της ΜΟ.ΔΙ.Π.. 

9. Η/Ο Πρόεδρος της ΜΟ.ΔΙ.Π. μπορεί να καλέσει προς 
παροχή πληροφοριών ή προσαγωγή στοιχείων, υπηρε¬ 
σιακά ή άλλα πρόσωπα, τα οποία και αποχωρούν με την 
έναρξη της συζήτησης. 

10. Η/Ο Πρόεδρος κηρύσσει την έναρξη και τη λήξη 
των συνεδριάσεων, διευθύνει τις εργασίες και φροντίζει 
για την εφαρμογή του νόμου και την εύρυθμη λειτουργία 
της ΜΟ.ΔΙ.Π.. 

11. Η ΜΟ.ΔΙ.Π. είναι δυνατό να συνεδριάζει και με τη 
χρήση, εν όλω ή εν μέρει, ηλεκτρονικών μέσων (τηλεδι¬ 
άσκεψη). Στις περιπτώσεις αυτές καθορίζονται ο τόπος 
της συνεδρίασης, ο τρόπος διαπίστωσης της απαρτίας 
και ο τρόπος τήρησης των πρακτικών. 

12. Η/Ο Πρόεδροςτης ΜΟ.ΔΙ.Π. αναπληρώνεται από το 
αρχαιότερο μέλος της υψηλότερης βαθμίδας που μετέχει 
στη σύνθεση της ΜΟ.ΔΙ.Π.. 

13. Τηρείται βιβλίο πρακτικών των συνεδριάσεων της 
ΜΟ.ΔΙ.Π. Στο πρακτικό της κάθε συνεδρίασης μνημο¬ 
νεύονται τα ονόματα και οι ιδιότητες των παρισταμέ- 
νων μελών, ο τόπος και ο χρόνος της συνεδρίασης, τα 
θέματα που συζητήθηκαν με συνοπτική αλλά περιεκτική 
αναφορά στο περιεχόμενό τους, τα αποτελέσματα της 
ψηφοφορίας και οι αποφάσεις που ελήφθησαν. Κατα¬ 
χωρίζονται οι γνώμες όλων των μελών και τα ονόματα 
τούτων.Το Πρακτικό συντάσσεται από την/τον Γραμμα¬ 
τέα της ΜΟ.ΔΙ.Π. και επικυρώνεται από την/τον Πρόεδρο. 

14. Η υπογραφή της/του Προέδρου αρκεί για τη νόμι¬ 
μη υπόσταση κάθε πράξης της ΜΟ.ΔΙ.Π. 

15. Οι αποφάσειςτης ΜΟ.ΔΙ.Π. αναρτώνται στην ιστο¬ 
σελίδα της ΜΟ.ΔΙ.Π, η οποία αποτελεί οργανικό τμήμα 
της ιστοσελίδας του Πανεπιστημίου. 

16. Όλη η αλληλογραφία που διακινείται ανάμεσα 
στη ΜΟ.ΔΙ.Π. και σε άλλες υπηρεσίες εντός και εκτός 
του Ιδρύματος, υπογράφεται από την/τον Πρόεδρο της 
ΜΟ.ΔΙ.Π. και φέρει το λογότυπο της ΜΟ.ΔΙ.Π.. 

Άρθρο 10 

Ετήσια εσωτερική έκθεση των ακαδημαϊκών 
και διοικητικών μονάδων του Ιδρύματος 

1. Η ετήσια εσωτερική έκθεση περιλαμβάνει, με τη 
μορφή πινάκων, συγκεντρωτικά στοιχεία για τα προ¬ 
γράμματα σπουδών, το εκπαιδευτικό και το ερευνητικό 


έργο, καθώς και για τις λοιπές υπηρεσίες που προσφέρο- 
νται από τις ακαδημαϊκές και διοικητικές μονάδες κατά 
τη διάρκεια ενός ακαδημαϊκού έτους (δύο συνεχόμενα- 
χειμερινό και εαρινό - διδακτικά εξάμηνα). 

2. α)Τα δεδομένα συλλέγονται από το πληροφοριακό 
σύστημα της Α.ΔΙ.Π. και από το πληροφοριακό σύστη¬ 
μα της ΜΟ.ΔΙ.Π.. Το τελευταίο είναι συνδεδεμένο με το 
αντίστοιχο πληροφοριακό σύστημα των Γραμματειών 
των Τμημάτων και αντλεί από εκεί δεδομένατα οποία κα- 
ταχωρούνται από τις ΓραμματείεςτωνΤμημάτων. Μέσω 
του πληροφοριακού συστήματος πραγματοποιούνται, 
επίσης, οι αξιολογήσεις της εκπαιδευτικής διαδικασίας 
από τους φοιτητές και η καταγραφή του έργου των με¬ 
λών του Ιδρύματος. 

β) Η αξιολόγηση της εκπαιδευτικής διαδικασίας από 
τους φοιτητές πραγματοποιείται σε εξαμηνιαία βάση. 
Η/Ο εκάστοτε διδάσκουσα/ων μεριμνά για την ενεργο¬ 
ποίηση της διαδικασίας αξιολόγησης για τα μαθήματα 
στα οποία είναι υπεύθυνος, μέσω του πληροφοριακού 
συστήματος της ΜΟ.ΔΙ.Π.. Οι φοιτητές εισέρχονται στο 
πληροφοριακό σύστημα κάνοντας χρήση των προσω¬ 
πικών τους στοιχείων εισόδου και αξιολογούν κάθε δι- 
δάσκουσα/οντα και μάθημα εντός της καθορισθείσας 
χρονικής περιόδου, απαντώντας σε ειδικά διαμορφω¬ 
μένο ψηφιακό ερωτηματολόγιο. 

γ) Κάθε Τμήμα έχει τη δυνατότητα να προσθέσει επι¬ 
πλέον ερωτήσεις στο ερωτηματολόγιο των φοιτητών του 
με απόφαση της Συνέλευσης του η οποία εγκρίνεται από 
τη ΜΟ.ΔΙ.Π. του ιδρύματος. Η διαδικασία της προσθήκης 
επιπλέον ερωτήσεων δύναται να ξεκινά μετά τη λήξη 
της αξιολόγησης του εαρινού εξαμήνου και οφείλει να 
ολοκληρώνεται πριν την έναρξη της αξιολόγησης του 
χειμερινού εξαμήνου. 

δ) Μετά την ολοκλήρωση της αξιολόγησης εκάστου 
εξαμήνου, η ΜΟ.ΔΙ.Π. επεξεργάζεται τα δεδομένα και 
εξάγει τα σχετικά αποτελέσματα για τα οποία ενημε¬ 
ρώνονται, μέσω του πληροφοριακού συστήματος, τα 
μέλη του εκπαιδευτικού προσωπικού και οι ΟΜ.Ε.Α. των 
αντίστοιχων ακαδημαϊκών μονάδων, μετά το πέρας της 
αντίστοιχης εξεταστικής περιόδου και της καταχώρησης 
της βαθμολογίας των φοιτητών. Τα ανωτέρω στοιχεία 
τηρούνται και στο αρχείο της ΜΟ.ΔΙ.Π. του Ιδρύματος. 

3. Στην έναρξη κάθε ακαδημαϊκού έτους η γραμματεία 
της ΜΟ.ΔΙ.Π. αποστέλλει σε όλεςτις ακαδημαϊκές και δι¬ 
οικητικές μονάδες του Ιδρύματος ενημερωτικό έγγραφο, 
με το οποίο καλεί, εντός καθορισμένων προθεσμιών, 
τις/τους υπεύθυνες/ους κάθε μονάδας να καταχωρή¬ 
σουν στο πληροφοριακό σύστημα της Α.ΔΙ.Π. και της 
ΜΟ.ΔΙ.Π. τα δεδομένα του προηγούμενου ακαδημαϊκού 
έτους (δύο συνεχόμενα -χειμερινό και εαρινό- διδακτικά 
εξάμηνα). Μετά τη λήξη των προθεσμιών η γραμματεία 
της ΜΟ.ΔΙ.Π. εξάγει τα δεδομένα από το πληροφοριακό 
σύστημα και συντάσσει τις ετήσιες εσωτερικές εκθέσεις 
των μονάδων του Ιδρύματος, οι οποίες περιλαμβάνουν 
όλα τα στοιχεία των παρελθόντων ετών και τηρούνται 
στο αρχείο της ΜΟ.ΔΙ.Π. 

4. Μετά την ολοκλήρωση της συλλογής των δεδομέ¬ 
νων δύο συνεχόμενων ακαδημαϊκών ετών, η γραμματεία 
της ΜΟ.ΔΙ.Π. επεξεργάζεται στατιστικά τα στοιχεία και 
συντάσσει εσωτερική έκθεση του Ιδρύματος, η οποία 
περιλαμβάνει όλα τα στοιχεία των παρελθόντων ετών. 

Άρθρο 11 

Έκθεση εσωτερικής αξιολόγησης του Ιδρύματος 

Μετά την ολοκλήρωση της σύνταξης δύο διετών 
εσωτερικών εκθέσεων του Ιδρύματος, η γραμματεία 
της ΜΟ.ΔΙ.Π. συντάσσει τετραετή έκθεση εσωτερικής 
αξιολόγησης, η οποία περιλαμβάνει όλα τα στοιχεία 
τουλάχιστον των τεσσάρων παρελθόντων ετών, ανα¬ 
κοινώνεται σε συνεδρίαση της ΜΟ.ΔΙ.Π. και της Συγκλή¬ 
του, διαβιβάζεται στην Α.ΔΙ.Π. με αριθμό πρωτοκόλλου 
σε έντυπη και ψηφιακή μορφή, τηρείται στο αρχείο και 
αναρτάται στην ιστοσελίδα της ΜΟ.ΔΙ.Π. του Ιδρύματος. 

Άρθρο 12 

Συντονισμός και υποστήριξη των διαδικασιών 

πιστοποίησης και εξωτερικής αξιολόγησης 

Σε κάθε διαδικασία πιστοποίησης ή/και εξωτερικής 
αξιολόγησης που λαμβάνει χώρα στο Ίδρυμα, η ΜΟ.ΔΙ.Π: 

1. καταρτίζει με τη βοήθεια των ακαδημαϊκών μονά¬ 
δων του Ιδρύματος πίνακα με προτεινόμενους εξωτε¬ 
ρικούς εμπειρογνώμονες, τον οποίο διαβιβάζει στην 
Α.ΔΙ.Π., 

2. ενημερώνεται από την Α.ΔΙ.Π. για πιθανές ημερομη¬ 
νίες διεξαγωγής της πιστοποίησης /εξωτερικής αξιολό¬ 
γησης και δύναται να προτείνει τροποποιήσεις αυτών, 

3. ενημερώνεται από την Α.ΔΙ.Π. για τα ονόματα των 
εμπειρογνωμόνων που θα συμμετέχουν στην Επιτροπή 
πιστοποίησης/εξωτερικής αξιολόγησης του Ιδρύματος, 

4. καταρτίζει το τελικό πρόγραμμα της πιστοποίησης/ 
εξωτερικής αξιολόγησης το οποίο και αποστέλλει στην 
τελική μορφή του στην Α.ΔΙ.Π., 

5. έρχεται σε επικοινωνία με τους Κοσμήτορες των Σχο¬ 
λών και τους Προέδρους των Τμημάτων, καθώς και τις 
ΟΜ.Ε.Α. και με τους επί κεφαλής των λοιπών μονάδων και 
υπηρεσιών του Ιδρύματος, προκειμένου να οργανωθεί 
επιτυχώς η υλοποίηση της πιστοποίησης/εξωτερικής 
αξιολόγησης, 

6. βρίσκεται σε επικοινωνία με τις Επιτροπές πιστοποί- 
ησης/εξωτερικής αξιολόγησης, όποτε κριθεί απαραίτητο 
από αυτούς, καθ' όλη τη διάρκεια της διαδικασίας αλλά 
και κατά τη διάρκεια συγγραφής της έκθεσης πιστοποί- 
ησης/εξωτερικής αξιολόγησης, 

7. είναι ο αποδέκτης του σχεδίου της έκθεσης πιστο- 
ποίησης/εξωτερικής αξιολόγησης το οποίο αποστέλλε- 
ται από την Α.ΔΙ.Π. και το οποίο γνωστοποιεί στα αρμόδια 
διοικητικά όργανα για σχετικά σχόλια και παρατηρήσεις, 

8. συντάσσει και διαβιβάζει στην Α.ΔΙ.Π. υπόμνημα 
με σχετικά σχόλια - παρατηρήσεις επί του σχεδίου της 
έκθεσης πιστοποίησης/εξωτερικής αξιολόγησης, 

9. είναι αποδέκτης της τελικής μορφής της έκθεσης 
πιστοποίησης/εξωτερικής αξιολόγησης την οποία δια¬ 
βιβάζει στην/στον Πρύτανη και στα μέλη της Συγκλήτου 
και αναρτά στην ιστοσελίδα της ΜΟ.ΔΙ.Π.. 


Άρθρο 13 

Εισηγήσεις προς τα αρμόδια διοικητικά όργανα 

του Ιδρύματος για θέματα διασφάλισης ποιότητας 

1. Σε περίπτωση που προκύπτει, βάσει εκθέσεων ή 
άλλων πληροφοριών, σημεία που χρήζουν βελτίωσης 
όσον αφορά την ποιότητα του έργου του Ιδρύματος, η 
ΜΟ.ΔΙ.Π. αναθέτει σε επιτροπή αποτελούμενη από μέλη 
της ή σε κάποιο μεμονωμένο μέλος της, την εκπόνηση 
σχετικής εισήγησης, η οποία ανακοινώνεται σε συνεδρί¬ 
αση της ΜΟ.ΔΙ.Π. και μετά την έγκριση της διαβιβάζεται 
στα αρμόδια διοικητικά όργανα του Ιδρύματος. 

2. Ενδεικτικά θέματα για τα οποία γίνεται εισήγηση 
από τη ΜΟ.ΔΙ.Π. του Ιδρύματος είναι: 

1. Ζητήματα ηθικής και δεοντολογίας με έμφαση στις δι¬ 
αδικασίες πρόληψης και αντιμετώπισης της λογοκλοπής. 

2. Ενίσχυση και βελτίωση των δεξιοτήτων μάθησης 
των φοιτητών όλων των κύκλων σπουδών. 

3. Υποστήριξη δεξιοτήτων των διδασκόντων, επιμόρ¬ 
φωση σε σύγχρονες μεθόδους διδασκαλίας και αξιο¬ 
ποίηση τεχνολογικών πληροφορικής και επικοινωνίας. 

4. Αναμόρφωση και αναδιοργάνωση προγραμμάτων 
σπουδών. 

5. Ενίσχυση και υποστήριξη ερευνητικών ομάδων του 
Ιδρύματος. 

6. Ενίσχυση της διασύνδεσης του Ιδρύματος με την 
κοινωνία. 

7. Συμμετοχή του Ιδρύματος σε διεθνείς λίστες κατά¬ 
ταξης εκπαιδευτικών ιδρυμάτων. 

8. Συμμετοχή του Ιδρύματος σε διεθνείς οργανισμούς 
και ενώσεις διασφάλισης ποιότητας. 

9. Προβολή και δημοσιότητα όλων των συνιστωσών 
του έργου του Ιδρύματος. 

Άρθρο 14 

Πόροι της ΜΟ.ΔΙ.Π. του Δ.Π.Θ. 

Η ΜΟ.ΔΙ.Π. χρηματοδοτείται από ίδιους πόρους του 
Πανεπιστημίου, από εθνικά, ευρωπαϊκά ή διεθνή χρη¬ 
ματοδοτικά προγράμματα, ενώ είναι δυνατή και η ανα¬ 
ζήτηση δωρεών και χορηγιών, εφόσον δεν επηρεάζεται 
η αμεροληψίατου έργου της. 

Άρθρο 15 

Αξιολόγηση της ΜΟ.ΔΙ.Π. του Δ.Π.Θ. 

1. Ο έλεγχος και η αξιολόγηση της λειτουργίας της 
ΜΟ.ΔΙ.Π. ως μονάδας του Πανεπιστημίου, δηλαδή το 
κατά πόσο επιτυγχάνει τους στόχους για τους οποίους 
δημιουργήθηκε και εάν πραγματικά συμβάλλει στην 
εφαρμογή των διαδικασιών αξιολόγησης και διασφά¬ 
λισης ποιότητας στο Δ.Π.Θ., θα πραγματοποιείται σε τε¬ 
τραετή βάση παράλληλα με την εξωτερική αξιολόγηση 
του Ιδρύματος, εκτός και αν προβλέπεται διαφορετικά 
στη νομοθεσία. 

2. Αρμόδια για την αξιολόγηση της ΜΟ.ΔΙ.Π. είναι η 
Επιτροπή Πιστοποίησης του Εσωτερικού Συστήματος 
Διασφάλισης Ποιότητας του Ιδρύματος, όπως ορίζεται 
από την Α.ΔΙ.Π. 

3. Η ΜΟ.ΔΙ.Π. του Δ.Π.Θ. υποβάλλει στην προαναφερ- 
θείσα Επιτροπή απολογιστική έκθεση, σχετικά με την 
άσκηση των δραστηριοτήτων της και το επιτελούμενο 

έργο της. Η έκθεση αυτή είναι συμπληρωματική της ανα¬ 
φοράς για τη λειτουργία του Εσωτερικού Συστήματος 
Διασφάλισης Ποιότηταςτου Ιδρύματος που περιλαμβά¬ 
νει η Έκθεση Εσωτερικής Αξιολόγησης του Ιδρύματος. 

4. Το τελικό πόρισμα της αξιολόγησης της ΜΟ.ΔΙ.Π. 
αποτελεί διακριτή αναφορά στην Έκθεση Εξωτερικής 
Αξιολόγησης του Ιδρύματος αλλά μπορεί και να αποτε¬ 
λεί ξεχωριστό έγγραφο, κατά την κρίση των μελών της 
Επιτροπής. Σε κάθε περίπτωση το πόρισμα της αξιολό¬ 
γησης της ΜΟ.ΔΙ.Π. ανακοινώνεται σε συνεδρίαση της 
Συγκλήτου του Δ.Π.Θ. και αναρτάται στην ιστοσελίδα 
της ΜΟ.ΔΙ.Π.. 


Άρθρο 16 
Έναρξη ισχύος 

Η ισχύς της παρούσας αρχίζει με τη δημοσίευσή της 
στην Εφημερίδα της Κυβερνήσεως. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Κομοτηνή, 1 Μαρτίου 2018 
Ο Πρύτανης 

ΣΤΑΥΡΟΣ ΤΟΥΛΟΥΠΙΔΗΣ 

ΤΥΠΟΓΡΑΦΕΙΟ 


Καποδιστρίου 34, Τ.Κ. 104 32, Αθήνα 
Τηλ. Κέντρο 210 5279000 
Κείμενα προς δημοσίευση: ννθβΓηαείθΓ.ΘίΟΘί.αΓ 













